|  |
| --- |
| **ΠΑΡΑΡΤΗΜΑ Ι**  **Οδηγός για τον σχεδιασμό και την υποβολή Στρατηγικής Βιώσιμης Αστικής Ανάπτυξης (ΣΒΑΑ)**  **στο Πρόγραμμα «Πελοπόννησος» 2021-2027** |

**Περιεχόμενα**

[1. ΣΤΡΑΤΗΓΙΚΟ, ΠΡΟΓΡΑΜΜΑΤΙΚΟ ΚΑΙ ΚΑΝΟΝΙΣΤΙΚΟ ΠΛΑΙΣΙΟ 3](#_Toc156302138)

[1.1 ΣΤΡΑΤΗΓΙΚΟ ΚΑΙ ΠΡΟΓΡΑΜΜΑΤΙΚΟ ΠΛΑΙΣΙΟ 3](#_Toc156302139)

[1.2 ΚΑΝΟΝΙΣΤΙΚΟ ΠΛΑΙΣΙΟ 5](#_Toc156302140)

[2. ΠΛΑΙΣΙΟ ΣΧΕΔΙΑΣΜΟΥ, ΥΠΟΒΟΛΗΣ ΚΑΙ ΑΞΙΟΛΟΓΗΣΗΣ ΠΡΟΤΑΣΗΣ ΣΒΑΑ 6](#_Toc156302141)

[2.1 ΒΑΣΙΚΕΣ ΠΛΗΡΟΦΟΡΙΕΣ ΠΡΟΣΚΛΗΣΗΣ 6](#_Toc156302142)

[2.2 ΚΑΤΕΥΘΥΝΣΕΙΣ ΓΙΑ ΤΟΝ ΣΧΕΔΙΑΣΜΟ ΤΗΣ ΣΤΡΑΤΗΓΙΚΗΣ ΒΙΩΣΙΜΗΣ ΑΣΤΙΚΗΣ ΑΝΑΠΤΥΞΗΣ 8](#_Toc156302143)

[2.2.1 ΠΕΡΙΕΧΟΜΕΝΟ ΤΗΣ ΣΤΡΑΤΗΓΙΚΗΣ 8](#_Toc156302144)

[2.2.2 ΧΡΗΜΑΤΟΔΟΤΙΚΟ ΠΛΑΙΣΙΟ 9](#_Toc156302145)

[2.2.3 ΣΧΕΔΙΟ ΔΡΑΣΗΣ 10](#_Toc156302146)

[2.2.4 ΧΡΗΣΗ ΔΕΙΚΤΩΝ 12](#_Toc156302147)

[2.2.5 ΔΙΑΚΥΒΕΡΝΗΣΗ ΤΩΝ ΣΤΡΑΤΗΓΙΚΩΝ ΒΙΩΣΙΜΗΣ ΑΣΤΙΚΗΣ ΑΝΑΠΤΥΞΗΣ 13](#_Toc156302148)

[2.2.6 ΔΙΑΔΙΚΑΣΙΑ ΚΑΙ ΚΡΙΤΗΡΙΑ ΑΞΙΟΛΟΓΗΣΗΣ 14](#_Toc156302149)

# ΣΤΡΑΤΗΓΙΚΟ, ΠΡΟΓΡΑΜΜΑΤΙΚΟ ΚΑΙ ΚΑΝΟΝΙΣΤΙΚΟ ΠΛΑΙΣΙΟ

## 1.1 ΣΤΡΑΤΗΓΙΚΟ ΚΑΙ ΠΡΟΓΡΑΜΜΑΤΙΚΟ ΠΛΑΙΣΙΟ

Οι πόλεις αποκτούν όλο και μεγαλύτερη σημασία, καθώς σε αυτές συγκεντρώνονται οι πόλοι καινοτομίας και ευκαιριών απασχόλησης και ανάπτυξης. Ταυτόχρονα όμως συγκεντρώνονται και σημαντικά προβλήματα όπως πληθυσμιακές συγκεντρώσεις, ανεπάρκεια υποδομών και δομών, έλλειμμα στέγασης, υποβάθμιση περιοχών. Είναι κοινά παραδεκτό ότι απαιτείται ολοκληρωμένη πολυτομεακή προσέγγιση για την αξιοποίηση των δυνατοτήτων και την αντιμετώπιση των προβλημάτων. Οι στρατηγικές θα πρέπει να περιλαμβάνουν πολιτικές για το κοινό καλό, με ολοκληρωμένη τοπική (place-based) προσέγγιση, πολυεπίπεδη διακυβέρνηση, συμμετοχή και συνδημιουργία. Η ανάδειξη όλων των δυνατοτήτων των αστικών περιοχών σαν συνδέσμους για έξυπνη, βιώσιμη και χωρίς αποκλεισμούς ανάπτυξη και καινοτομία, απαιτεί ταυτόχρονα κοινή προσέγγιση μεταξύ οριζόντιων πολιτικών και διαφορετικών επιπέδων διακυβέρνησης.

Η αστική διάσταση της πολιτικής της ΕΕ ξεκινά από τα τέλη της δεκαετίας του 1990 με την εδραίωση μιας «προοπτικής της ΕΕ» στο αστικό ζήτημα («αστικό κεκτημένο»), ενώ ορόσημο αποτελεί η υιοθέτηση της Χάρτας της Λειψίας για τις βιώσιμες πόλεις (2007), με τη διατύπωση των δύο βασικών αρχών για τη βιώσιμη αστική ανάπτυξη: εφαρμογή ολιστικής, ολοκληρωμένης αναπτυξιακής πολιτικής και η έμφαση στις υποβαθμισμένες συνοικίες). Η Χάρτα της Λειψίας αναδεικνύει την σημασία της ολοκληρωμένης αστικής ανάπτυξης μέσα από μια διεργασία κατά την οποία συντονίζονται οι χωρικές, τομεακές και χρονικές πτυχές των βασικών πεδίων αστικής πολιτικής με την συμμετοχή των ενδιαφερόμενων φορέων, του ευρύτερου κοινού και των οικονομικών παραγόντων. Tο Αστικό Θεματολόγιο (Urban Agenda, 2016) της ΕΕ, κύριος στόχος του είναι να εντοπίσει και να αντιμετωπίσει τις αστικές προκλήσεις φέρνοντας σε επαφή κράτη - μέλη, πόλεις, την Ευρωπαϊκή Επιτροπή και άλλους ενδιαφερόμενους φορείς, σε ένα πλαίσιο διαλόγου και εξεύρεσης λύσεων για πρωτοβουλίες πολιτικής που επηρεάζουν τις αστικές περιοχές. Η Νέα Αστική Ατζέντα του ΟΗΕ (2017) προτείνει μια προσέγγιση, καθορίζοντας πρότυπα και αρχές για το σχεδιασμό, την κατασκευή, την ανάπτυξη, τη διαχείριση και τη βελτίωση των αστικών περιοχών. Σύμφωνα με τον ΟΟΣΑ (OECD Principles on Urban Policy, 2019), η αστική πολιτική ορίζεται ως ένα σύνολο πολιτικών αποφάσεων για το σχεδιασμό, τη χρηματοδότηση, την ανάπτυξη, τη διαχείριση και τη διατήρηση πόλεων όλων των μεγεθών, μέσω μιας διαδικασίας συνεργασίας με κοινή ευθύνη σε όλα τα επίπεδα διακυβέρνησης και με βάση τη συμμετοχή όλων των ενδιαφερομένων, τους συναφείς αστικούς φορείς, συμπεριλαμβανομένης της κοινωνίας των πολιτών και του ιδιωτικού τομέα. Με βάση το Εγχειρίδιο Στρατηγικών Βιώσιμης Αστικής Ανάπτυξης (Κοινό Κέντρο Ερευνών JRC – Ε.Ε., 2020), οι κύριες συνιστώσες της προσέγγισης της ΕΕ για βιώσιμη και ολοκληρωμένη αστική ανάπτυξη συνδέονται με την προαγωγή στρατηγικού οράματος για πόλεις όλων των μεγεθών, με την πολυσυλλεκτική προσέγγιση πολυεπίπεδης διακυβέρνησης, όπως και την ολοκληρωμένη χρήση πολλαπλών πηγών χρηματοδότησης με προσανατολισμό στα αποτελέσματα, την παρακολούθηση και αξιολόγηση.

Η Ευρωπαϊκή Πράσινη Συμφωνία (Ε.Ε., 2019) αποτελεί ουσιαστικά αναπόσπαστο τμήμα της στρατηγικής για την υλοποίηση του Θεματολογίου των Ηνωμένων Εθνών για το 2030 και των στόχων βιώσιμης ανάπτυξης. Πρόκειται για μια νέα αναπτυξιακή στρατηγική που αποσκοπεί στον μετασχηματισμό της ΕΕ σε μια δίκαιη και ευημερούσα κοινωνία που διαθέτει μια οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία ως το 2050 έχουν μηδενιστεί οι καθαρές εκπομπές αερίων θερμοκηπίου και όπου η οικονομική ανάπτυξη έχει αποσυνδεθεί από τη χρήση των πόρων. Η Ευρωπαϊκή Πράσινη Συμφωνία προσφέρει την ευκαιρία για την προώθηση συνεργειών μεταξύ της Εδαφικής Ατζέντας 2030 και των θεμελιωδών στρατηγικών και πολιτικών της ΕΕ. Συνάδει με την ιδέα της εδαφικής συνοχής και την τοποκεντρική προσέγγιση, αξιοποιώντας το ποικίλο δυναμικό όλων των περιοχών και βελτιώνοντας τη συνολική εδαφική ισορροπία στην Ευρώπη. Η Εδαφική Ατζέντα 2030 (2021) δίνει έμφαση και παρέχει προσανατολισμό στην σημασία του στρατηγικού χωροταξικού σχεδιασμού, και καλεί για την ενίσχυση της εδαφικής διάστασης των τομεακών πολιτικών σε όλα τα επίπεδα διακυβέρνησης.

Τα Χωρικά Εργαλεία στην προγραμματική περίοδο 2021-2027 συγχρηματοδοτούνται κυρίως από τον Στόχο Πολιτικής (ΣΠ) 5: «Μια Ευρώπη πιο κοντά στους πολίτες της μέσω της προώθησης της βιώσιμης και ολοκληρωμένης ανάπτυξης όλων των εδαφικών τύπων και των τοπικών πρωτοβουλιών» των ΠεΠ. Η συγχρηματοδότηση των χωρικών εργαλείων δύναται να περιλαμβάνεται και σε άλλους Στόχους Πολιτικής και Ειδικούς Στόχους του ΠεΠ, ή και να προέρχεται από άλλα Προγράμματα και χρηματοδοτικά εργαλεία.

Οι Στρατηγικές ΒΑΑ χρηματοδοτούνται κυρίως από τον Ειδικό Στόχο 5i: «ενίσχυση της ολοκληρωμένης και χωρίς αποκλεισμούς κοινωνικής, οικονομικής και περιβαλλοντικής ανάπτυξης, του πολιτισμού, της φυσικής κληρονομιάς, του βιώσιμου τουρισμού και της ασφάλειας στις αστικές περιοχές». Κατά τον σχεδιασμό των ΣΒΑΑ λαμβάνεται υπόψη το στρατηγικό πλαίσιο της Ε.Ε.: Εγχειρίδιο για τις Στρατηγικές Βιώσιμης Αστικής Ανάπτυξης, Νέα Χάρτα της Λειψίας, Εδαφική Ατζέντα 2030, Αρχές για την Αστική Ανάπτυξη του ΟΟΣΑ και Αστική Ατζέντα για την ΕΕ.

Κατά την περίοδο προγραμματισμού 2014-2020, η Πολιτική Συνοχής κατέστησε υποχρεωτική την ΒΑΑ (τουλάχιστον 5% των κονδυλίων του ΕΤΠΑ, προορίζονταν για ΒΑΑ σε κάθε κράτος μέλος) και επιβεβαίωσε τη στρατηγική διάσταση της ολοκληρωμένης προσέγγισης. Τα βασικά χαρακτηριστικά της ΟΧΕ-ΒΑΑ διατηρούνται στην προγραμματική περίοδο 2021-2027, ενώ αυξάνεται το ελάχιστο ποσοστό των κονδυλίων του ΕΤΠΑ που προορίζονται για ΟΧΕ-ΒΑΑ στο 8%.

Στο πλαίσιο του ΠΕΠ Πελοποννήσου προωθήθηκαν δύο (2) χωρικές παρεμβάσεις Βιώσιμης Αστικής Ανάπτυξης, η Στρατηγική ΒΑΑ του Δήμου Καλαμάτας με τίτλο: «Καλαμάτα 2020:Βιώσιμη και Έξυπνη Πόλη» και η Στρατηγική ΒΑΑ των Δήμων Άργους-Μυκηνών και Ναυπλιέων.

**Σύμφωνα με την στρατηγική του Προγράμματος «Πελοπόννησος» 2021-2027**, με δεδομένη την ύπαρξη έξι (6) κύριων αστικών κέντρων στην Περιφέρεια Πελοποννήσου, εκ των οποίων τα πέντε (5) είναι πρωτεύουσες των αντίστοιχων Περιφερειακών Ενοτήτων και το έκτο είναι το μεγαλύτερο αστικό κέντρο μιας Περιφερειακής Ενότητας (μεγαλύτερο σε πληθυσμό και από την πρωτεύουσα της Περιφερειακής Ενότητας), αλλά και τα αποτελέσματα μελέτης της ΕΥΔΕΠ Πελοποννήσου που εκπονήθηκε σχετικά με μια αρχική εκτίμηση της δυναμικής και των προοπτικών ανάπτυξης στρατηγικών ΒΑΑ και ΟΧΕ, προγραμματίζεται να εφαρμοστούν οι ακόλουθες τέσσερις (4) Στρατηγικές Βιώσιμης Αστικής Ανάπτυξης (ΣΒΑΑ):

* Περιοχή Παρέμβασης Δήμου Καλαμάτας
* Περιοχή Παρέμβασης Δήμου Τριπόλεως
* Περιοχή Παρέμβασης Δήμου Σπάρτης
* Περιοχή Παρέμβασης Δήμων Κορινθίων -Λουτρακίου/Περαχώρας/Αγίων Θεοδώρων

Επίσης, σύμφωνα με το Πρόγραμμα, η αξιολόγηση και η έγκριση των ΣΒΑΑ θα γίνει στη βάση συγκεκριμένων κριτηρίων, τόσο ποσοτικών (π.χ. πληθυσμιακή συγκέντρωση), όσο και επί της ποιότητας των στρατηγικών, ως προς τους στόχους τους και ως προς το σύστημα διακυβέρνησής τους. Δεδομένου ότι βρίσκονται σε εξέλιξη δύο ΣΒΑΑ θα πρέπει να δοθεί έμφαση σε ευρύτερες περιοχές παρέμβασης και οι δράσεις δύνανται να χρηματοδοτηθούν από περισσότερα του ενός Ταμεία. Οι στρατηγικές ΒΑΑ που θα εφαρμοσθούν θα απαντούν ολιστικά σε συγκεκριμένες προκλήσεις των περιοχών παρέμβασης που θα επιλεγούν και θα εστιάσουν στην:

* Ολοκληρωμένη αντιμετώπιση περιβαλλοντικών και κλιματικών προκλήσεων, ιδίως ως προς την μετάβαση προς μια κλιματικά ουδέτερη τοπική οικονομία μέχρι και το 2030, με προσεγγίσεις που βασίζονται στο οικοσύστημα ή/και λύσεις που βασίζονται στη φύση.
* Ολοκληρωμένη στήριξη της ανάπτυξης της περιοχής παρέμβασης μέσω της αξιοποίησης του δυναμικού των ψηφιακών τεχνολογιών για σκοπούς καινοτομίας.

Οι στρατηγικές θα εγκριθούν το ταχύτερο δυνατόν, ενώ ειδικότερα αυτές της ΠΠ 2014 – 2020 που επικαιροποιούνται για την Προγραμματική Περίοδο 2021-2027 θα εγκριθούν το αργότερο 18 μήνες μετά την έγκριση των Περιφερειακών Προγραμμάτων.

## 1.2 ΚΑΝΟΝΙΣΤΙΚΟ ΠΛΑΙΣΙΟ

Τα Χωρικά Εργαλεία στην προγραμματική περίοδο 2021-2027 συγχρηματοδοτούνται κυρίως από τον Στόχο Πολιτικής (ΣΠ) 5: «Μια Ευρώπη πιο κοντά στους πολίτες της μέσω της προώθησης της βιώσιμης και ολοκληρωμένης ανάπτυξης όλων των εδαφικών τύπων και των τοπικών πρωτοβουλιών» των ΠεΠ και των Ειδικών Στόχων:

* 5.i την ενίσχυση της ολοκληρωμένης και χωρίς αποκλεισμούς κοινωνικής, οικονομικής και περιβαλλοντικής ανάπτυξης, του πολιτισμού, της φυσικής κληρονομιάς, του βιώσιμου τουρισμού και της ασφάλειας στις αστικές περιοχές·
* 5.ii την ενίσχυση της ολοκληρωμένης και χωρίς αποκλεισμούς κοινωνικής, οικονομικής και περιβαλλοντικής τοπικής ανάπτυξης, του πολιτισμού, της φυσικής κληρονομιάς, του βιώσιμου τουρισμού και της ασφάλειας σε περιοχές πλην των αστικών.

Η συγχρηματοδότηση των χωρικών εργαλείων δύναται να περιλαμβάνεται και σε άλλους Στόχους Πολιτικής και Ειδικούς Στόχους του Προγράμματος, από άλλα Προγράμματα, καθώς και άλλα χρηματοδοτικά εργαλεία.

Η Ολοκληρωμένη Χωρική Ανάπτυξη μέσω των χωρικών Εργαλείων ΟΧΕ, ΟΧΕ-ΒΑΑ και ΤΑΠΤΟΚ στηρίζεται στις κάτωθι κανονιστικές προβλέψεις για την Προγραμματική Περίοδο 2021-2027:

* *Άρθρα 28 - 34 του Καν 1060/21 Κανονισμού Κοινών Διατάξεων*
* *Άρθρα 3 , 9, 10 και 11 Κανονισμού 1058/22 για το ΕΤΠΑ/ΤΑ*
* *Προοίμιο (23) Κανονισμού 1057/21 για το ΕΚΤ+*
* *Άρθρο 4.2 Κανονισμού 1057/21 για το ΕΚΤ+*
* *ΕΣΠΑ 2021-2027*

Σύμφωνα με το Άρθρο 28 του Κανονισμού Κοινών Διατάξεων 2021/1060 και το Ν. 4914/22, η ολοκληρωμένη χωρική επένδυση θα πραγματοποιηθεί μέσω ολοκληρωμένων τοπικών χωρικών στρατηγικών αξιοποιώντας τα παρακάτω εργαλεία:

* Ολοκληρωμένες Χωρικές Επενδύσεις (ΟΧΕ, ΟΧΕ-ΒΑΑ)
* Τοπική Ανάπτυξη μέσω Πρωτοβουλιών των Τοπικών Κοινοτήτων (ΤΑΠΤΟΚ)
* Άλλο Εθνικό Εργαλείο

Οι ΟΧΕ, ΟΧΕ-ΒΑΑ και ΤΑΠΤΟΚ είναι τα εργαλεία που δύναται να χρησιμοποιηθούν, όπως περιγράφονται στο ΕΣΠΑ 2021-2027.

Για όλα τα χωρικά εργαλεία οι βασικές προϋποθέσεις είναι:

* Η διαμόρφωση ολοκληρωμένης χωρικής στρατηγικής στο κατάλληλο υπο-περιφερειακό επίπεδο με ευθύνη των αρμόδιων χωρικών αρχών
* Η εταιρική σχέση κατά το σχεδιασμό, υλοποίηση και παρακολούθηση της στρατηγικής
* Η πολυεπίπεδη διακυβέρνηση όπως αυτή εκφράζεται μέσα από τη συνεργασία και διαβούλευση κατά τον σχεδιασμό, την παρακολούθηση και αξιολόγηση της στρατηγικής και ειδικότερα της συνεργασίας των Περιφερειακών αρχών με τους φορείς της τοπικής αυτοδιοίκησης Α βαθμού.

Σύμφωνα με τα άρθρα 25 και 26 του Νόμου 4914/2022: ‘Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων ΑΕ» και άλλες διατάξεις του Υπουργείου Ανάπτυξης και Επενδύσεων’:

Οι ολοκληρωμένες χωρικές επενδύσεις, ΟΧΕ και ΟΧΕ-ΒΑΑ-Βιώσιμη Αστική Ανάπτυξη, ως εργαλείο ολοκληρωμένης χωρικής ανάπτυξης, μπορούν να χρηματοδοτηθούν από τα Ταμεία ΕΤΠΑ, ΕΚΤ+, Ταμείο Συνοχής, ΤΔΜ, καθώς και το ΕΤΘΑΥ, μέσω συνδυασμένων επενδύσεων, από περισσότερα του ενός Προγράμματα ή από περισσότερους του ενός τομείς προτεραιότητας του ίδιου Προγράμματος, υπό την προϋπόθεση ότι διασφαλίζονται η συνοχή και ο συντονισμός μεταξύ των σχετικών Ταμείων.

Οι χωρικές αρχές ή φορείς των συγκεκριμένων περιοχών είναι οι αρμόδιοι φορείς για τον σχεδιασμό και την κατάρτιση των ΟΧΕ. Ανάλογα με το επίπεδο παρέμβασης, τέτοιες αρχές δύναται να είναι δημοτικές αρχές, εταιρικά σχήματα με επικεφαλής δημοτική αρχή και Περιφέρειες, δίκτυα Δήμων σε σχήματα συμπράξεων που δημιουργούν οι ίδιοι οι δήμοι, όταν η εφαρμογή της ΟΧΕ αφορά σε περιοχή γειτονικών Δήμων, όπου ως επικεφαλής τίθεται ένας από τους Δήμους. Ο προσδιορισμός των επιλέξιμων περιοχών γίνεται κατόπιν διαδικασίας ανοιχτής πρόσκλησης ή κατάλληλης τεκμηρίωσης για την ανάδειξη των περιοχών, την οποία αποφασίζει η αρμόδια Διαχειριστική Αρχή για κάθε Πρόγραμμα.

Οι χωρικές αρχές ή φορείς κατά την κατάρτιση των ΟΧΕ μπορούν να χρησιμοποιήσουν και υφιστάμενα στρατηγικά σχέδια, όπως τις στρατηγικές ΟΧΕ-ΒΑΑ των Περιφερειακών Επιχειρησιακών Προγραμμάτων (ΠΕΠ) της προγραμματικής περιόδου 2014-2020, οι οποίες επικαιροποιούνται για την Προγραμματική Περίοδο 2021-2027, εφόσον το περιεχόμενό τους αξιολογηθεί θετικά από τις Διαχειριστικές Αρχές. Οι δαπάνες για την κατάρτιση και τον σχεδιασμό των χωρικών στρατηγικών δύναται να είναι επιλέξιμες για χρηματοδότηση από τα αντίστοιχα Προγράμματα.

Σύμφωνα με την Εγκύκλιο της Εθνικής Αρχής Συντονισμού του Υπουργείου Ανάπτυξης και Επενδύσεων (Δεκέμβριος 2022): «Κατευθύνσεις για την επιλογή και σχεδιασμό των στρατηγικών στο πλαίσιο των ΟΧΕ, ΟΧΕ-ΒΑΑ και ΤΑΠΤΟΚ», oι στρατηγικές θα πρέπει να διαμορφώνονται από τους αρμόδιους φορείς στο κατάλληλο χωρικό επίπεδο.

Σε όλα τα στάδια του σχεδιασμού, του προγραμματισμού και εφαρμογής των δράσεων, καθώς και της παρακολούθησης υλοποίησης των χωρικών στρατηγικών επιδιώκεται η δημιουργία εταιρικής σχέσης. Η εταιρική σχέση θα περιλαμβάνει τη συστηματική και πολυεπίπεδη συνεργασία όλων των τοπικών συντελεστών – τοπική αυτοδιοίκηση πρώτου και δεύτερου βαθμού, κεντρική διοίκηση, εκπρόσωποι των επιχειρήσεων και της κοινωνίας των πολιτών συμπεριλαμβανομένων των φορέων που ασχολούνται με θέματα αναπηρίας, κοινωνικών δικαιωμάτων και ένταξης.

Η ολοκληρωμένη προσέγγιση προσδιορίζει την αναμενόμενη μεταβολή η οποία απεικονίζεται με τη χρήση κατάλληλων δεικτών. Οι στρατηγικές αποτυπώνουν μία σαφή λογική παρέμβασης, με ισχυρό προσανατολισμό στα αποτελέσματα και την προβολή των θεματικών αποτελεσμάτων των ολοκληρωμένων χωρικών στρατηγικών.

Οι υφιστάμενες στρατηγικές πρέπει να επικαιροποιηθούν (ως προς το περιεχόμενο ή / και τις περιοχές εφαρμογής), να συμπληρωθούν με πρόσθετη τεκμηρίωση και στοιχεία όπου απαιτείται και να υποβληθούν από τους χωρικούς φορείς στην ΕΥΔ προς έγκριση. Οι ΕΥΔ επαναξιολογούν τις υποβληθείσες στρατηγικές.

# ΠΛΑΙΣΙΟ ΣΧΕΔΙΑΣΜΟΥ, ΥΠΟΒΟΛΗΣ ΚΑΙ ΑΞΙΟΛΟΓΗΣΗΣ ΠΡΟΤΑΣΗΣ ΣΒΑΑ

## 2.1 ΒΑΣΙΚΕΣ ΠΛΗΡΟΦΟΡΙΕΣ ΠΡΟΣΚΛΗΣΗΣ

Η Πρόσκληση αφορά στην υποβολή πρότασης επικαιροποίησης της Στρατηγικής Βιώσιμης Αστικής Ανάπτυξης (ΣΒΑΑ) της προγραμματικής περιόδου 2014-2020, από την αρμόδια Χωρική/Αστική Αρχή του Δήμου Καλαμάτας, σύμφωνα με τα αναφερόμενα στον «Οδηγό για τον σχεδιασμό και την υποβολή Στρατηγικής Βιώσιμης Αστικής Ανάπτυξης (ΣΒΑΑ)» που επισυνάπτεται στο Παράρτημα I της παρούσας Πρόσκλησης, κάνοντας χρήση του συνημμένου ειδικού «Έντυπου Υποβολής Πρότασης Στρατηγικής Βιώσιμης Αστικής Ανάπτυξης» (Παράρτημα II).

Η επικαιροποίηση αφορά δυνητικά, τόσο στην τροποποίηση της περιοχής παρέμβασης, όσο και στην προσθήκη νέων δράσεων / πράξεων, λαμβάνοντας υπόψη:

* τις επίκαιρες αναπτυξιακές ανάγκες της περιοχής,
* την μέχρι τώρα αποτίμηση της υλοποίησης της Στρατηγικής την περίοδο 2014-2020,
* την ωριμότητα των διαδικασιών Διαβούλευσης,
* την ωριμότητα των προτεινόμενων δράσεων/πράξεων,
* τις χρηματοδοτικές ανάγκες σε συνδυασμό με την ωριμότητα και το βαθμό ενεργοποίησης μεταφερόμενων/phasing έργων στην περίοδο 2021-2027,
* την ενδεχόμενη αναπροσαρμογή της περιοχής δράσης αυτών.

Η Στρατηγική ΒΑΑ πριν την υποβολή της, θα πρέπει να έχει αποτελέσει αντικείμενο εκτεταμένης διαβούλευσης με τους τοπικούς ενδιαφερόμενους πολίτες και εταίρους της Περιοχής Παρέμβασης. Η διαβούλευση που διενεργείται σε τοπικό επίπεδο, στο πλαίσιο της κατάρτισης ΣΒΑΑ, υποστηρίζεται από μια συνεκτική Ομάδα Διοίκησης σε επίπεδο Περιφέρειας.

Η Χωρική/Αστική αρχή του Δήμου Καλαμάτας δύναται να υποβάλλει Στρατηγική ΒΑΑ με αιτούμενο προϋπολογισμό από το ΠεΠ έως **10.985.882 € σε Δημόσια Δαπάνη (ΔΔ).**

Για την υποστήριξη της διακυβέρνησης της Στρατηγικής για κάθε ΟΧΕ-ΒΑΑ, συγκροτείται μια Συνεκτική Ομάδα σε επίπεδο Χωρικών/Αστικών Αρχών, με στόχο:

* Τον συντονισμό του σχεδιασμού της Στρατηγικής και τη διαβούλευση με τους τοπικούς φορείς και τοπική κοινωνία
* Τη διαμόρφωση του σχεδίου δράσης για την ωρίμανση των έργων και υλοποίηση της Στρατηγικής
* Την παρακολούθηση της πορείας ωρίμανσης και υλοποίησης των πράξεων της Στρατηγικής
* Την επίλυση προβλημάτων στην πορεία υλοποίησης

Οι Συνεκτικές Ομάδες σε επίπεδο Χωρικών/Αστικών Αρχών συντονίζονται με την συνεκτική Ομάδα Διοίκησης της Περιφέρειας και την ΕΥΔ.

Οι επικαιροποιημένες προτάσεις ΣΒΑΑ που υποβάλλονται στην ΕΥΔ, πρέπει να έχουν εγκριθεί από τα αρμόδια συλλογικά όργανα των Χωρικών/Αστικών αρχών που συμμετέχουν (Δημοτικά συμβούλια).

Για την υποβολή της Στρατηγικής θα χρησιμοποιηθεί υποχρεωτικά και αποκλειστικά το «Έντυπο Υποβολής Πρότασης Στρατηγικής Βιώσιμης Αστικής Ανάπτυξης», το οποίο είναι συνημμένο στην παρούσα Πρόσκληση (Παράρτημα ΙΙ) και αποτελεί αναπόσπαστο τμήμα της.

Παράλληλα, οι Χωρικές/Αστικές Αρχές υποβάλλουν συνημμένα στη ψηφιακή πλατφόρμα τα παρακάτω:

* Την Αίτηση υποβολής της Στρατηγικής (περιλαμβάνεται στον Οδηγό υποβολής, Παράρτημα I)
* Απόφαση του αρμόδιου Δημοτικού Συμβουλίου των Χωρικής/Αστικής Αρχής που συμμετέχει για την έγκριση και υποβολή της πρότασης Στρατηγικής Βιώσιμης Αστικής Ανάπτυξης
* Απόφαση συγκρότησης της Συνεκτικής Ομάδας σε επίπεδο Χωρικής/Αστικής Αρχής
* Αναλυτικό υλικό τεκμηρίωσης για τις ενέργειες διαβούλευσης που έχουν λάβει χώρα για τη διαμόρφωση ισχυρής εταιρικής με τα αντίστοιχα συμπεράσματα, με εκκίνηση της επιλέξιμης χρονικής περιόδου διαβούλευσης την έγκριση του ΕΣΠΑ 2021-2027 της χώρας (Ιούλιος 2021)

Ο Φάκελος με την επικαιροποιημένη πρόταση ΣΒΑΑ υποβάλλεται υποχρεωτικά σε ηλεκτρονική και έντυπη μορφή στην ΕΥΔ του Προγράμματος «Πελοπόννησος», από την ανάρτηση της παρούσας στη «Διαύγεια», με καταληκτική ημερομηνία υποβολής την 22-02- 2024 και ώρα 15.00.

Κατόπιν της υποβολής των επικαιροποιημένων προτάσεων ΣΒΑΑ θα ακολουθήσει η αξιολόγησή τους από την ΕΥΔ του Προγράμματος «Πελοπόννησος» 2021-2027. Η αξιολόγηση των προτάσεων ΣΒΑΑ είναι άμεση και διενεργείται με βάση τα προβλεπόμενα στην Ενότητα 2.2.6 και τα αναλυτικά Κριτήρια που παρατίθενται στο Παράρτημα V. Η ΕΥΔ εκδίδει απόφαση έγκρισης της Στρατηγικής και καταχωρεί στο Ολοκληρωμένο Πληροφοριακό Σύστημα (ΟΠΣ) τα βασικά στοιχεία της Στρατηγικής.

## ΚΑΤΕΥΘΥΝΣΕΙΣ ΓΙΑ ΤΟΝ ΣΧΕΔΙΑΣΜΟ ΤΗΣ ΣΤΡΑΤΗΓΙΚΗΣ ΒΙΩΣΙΜΗΣ ΑΣΤΙΚΗΣ ΑΝΑΠΤΥΞΗΣ

### 2.2.1 ΠΕΡΙΕΧΟΜΕΝΟ ΤΗΣ ΣΤΡΑΤΗΓΙΚΗΣ

Οι κατευθύνσεις για τον σχεδιασμό των επικαιροποιημένων προτάσεων ΣΒΑΑ στο πλαίσιο του Προγράμματος «Πελοπόννησος» 2021-2027 λαμβάνουν υπόψη τα προβλεπόμενα:

* Στο ΕΣΠΑ 2021-2027
* Στο άρθρο 29 του ΚΚΔ 1060/2021
* Στο άρθρο 25 του Νόμου 4914/2022
* Στην Α.Π. 124143/ΕΥΣΣΑ /21-12-2022 Εγκύκλιο του Υπουργείου Ανάπτυξης και Επενδύσεων για τις «Κατευθύνσεις για την επιλογή και σχεδιασμό των στρατηγικών στο πλαίσιο των ΟΧΕ -ΒΑΑ και ΤΑΠΤΟΚ».

Συνολικά, η Στρατηγική Βιώσιμης Αστικής Ανάπτυξης θα πρέπει:

**Α.** Να προσδιορίζει μια σαφώς οριοθετημένη Περιοχή Παρέμβασης (ΠΠ) - (με χαρτογραφική απεικόνιση)

**Β.** Να αναδεικνύει τις βασικές χωρικές, οικονομικές, κοινωνικές, δημογραφικές, περιβαλλοντικές προκλήσεις, τις προκλήσεις της κλιματικής αλλαγής, τις προκλήσεις του δομημένου και πολιτιστικού περιβάλλοντος και κάθε τύπου υποδομών, όπως και τις προκλήσεις σε θέματα βιώσιμης αστικής κινητικότητας που αντιμετωπίζει η Περιοχή Παρέμβασης (ΠΠ), καταγράφοντας παράλληλα την υφιστάμενη κατάσταση, τα δυνατά σημεία, τις αδυναμίες και τις ευκαιρίες, σε σχέση με το ευρύτερο χωρικό/ μακροοικονομικό περιβάλλον της Περιφέρειας Πελοποννήσου. Να περιλαμβάνει αξιολόγηση της υφιστάμενης κατάστασης και διατύπωση συμπερασμάτων (συνεκτική και τεκμηριωμένη SWOT ανάλυση για την ΠΠ).

**Γ.** Να περιλαμβάνει μια ολοκληρωμένη Στρατηγική προσέγγιση Βιώσιμης Αστικής Ανάπτυξης, που θα βασίζεται σε μακροπρόθεσμο όραμα για το μέλλον, με τεκμηρίωση για την αντιμετώπιση των σχετικών προκλήσεων και την αξιοποίηση του αναπτυξιακού δυναμικού της περιοχής. Η Στρατηγική θα εξασφαλίζει την ευθυγράμμιση της λογικής παρέμβασης και των στόχων που καθορίζονται στο Πρόγραμμα με εκείνους που καθορίζονται σε τοπικό επίπεδο. Για το λόγο αυτό, θα διαρθρώνεται σε Άξονες Στρατηγικής, σε Προτεραιότητες, σε Ειδικούς Στόχους σε σύνδεση με τα Πεδία Παρέμβασης, σε συμφωνία με το Πρόγραμμα.

**Δ.** Να καταρτίσει συνεκτικό Σχέδιο Δράσης, που θα βασίζεται σε σαφή λογική της παρέμβασης με ισχυρό προσανατολισμό στα αποτελέσματα. Επίσης, το Σχέδιο Δράσης θα περιλαμβάνει αναλυτικό κατάλογο δράσεων και συγκεκριμένων πράξεων/έργων με αντίστοιχους Π/Υ και επίπεδα ωριμότητας, που θα αλληλοσυμπληρώνονται μεταξύ τους συνθέτοντας ένα συνεκτικό σύνολο, θα επιδιώκουν την αντιμετώπιση των προκλήσεων που έχουν καταγραφεί και θα υπηρετούν την επιτυχημένη εφαρμογή της ολοκληρωμένης Στρατηγικής προσέγγισης. Η χρηματοδότηση των δράσεων και πράξεων/έργων θα συνδέεται με την αρχιτεκτονική του Προγράμματος «Πελοπόννησος» 2021-2027. Το Σχέδιο Δράσης δύναται να περιλαμβάνει δράσεις και πράξεις με χρηματοδότηση από πόρους άλλων πηγών (Τομεακά προγράμματα ΕΣΠΑ, Ταμείο Ανάκαμψης, ιδιωτικοί πόροι, κλπ.), η αξιοποίηση των οποίων πηγών θα αναφέρεται διακριτά με την κατάλληλη τεκμηρίωση για την αναγκαιότητα και την συμβολή στον ολοκληρωμένο χαρακτήρα της Στρατηγικής. Η χωρική/αστική αρχή δεν θα κληθεί να αξιολογήσει εκ νέου τις πράξεις/έργα του καταλόγου, μετά την έκδοση της σχετικής έγκρισης της στρατηγικής από την ΕΥΔ, με δεδομένο ότι η Στρατηγική θα περιλαμβάνει ήδη αναλυτικό κατάλογο συγκεκριμένων πράξεων προς χρηματοδότηση, απλουστεύοντας έτσι τις διαδικασίες αξιολόγησης και ένταξης των πράξεων στο Πρόγραμμα «Πελοπόννησος» 2021-2027.

**Ε.** Να περιλαμβάνει συνολικό χρηματοδοτικό σχέδιο με αντίστοιχο χρονοδιάγραμμα, παρουσιάζοντας διακριτά κατά προτεραιότητα τους αιτούμενους πόρους από το Πρόγραμμα «Πελοπόννησος» 2021-2027 και συμπληρωματικά τους πόρους από άλλες πηγές.

**Ζ.** Να αποτυπώνει και να διασφαλίζει τη συνάφεια και συμπληρωματικότητα με εθνικές, περιφερειακές, τοπικές πολιτικές και εθνικά και περιφερειακά θεσμικά πλαίσια ανά αναπτυξιακό τομέα. Σημειώνεται, ότι η Στρατηγική θα πρέπει να είναι απόλυτα εναρμονισμένη και συμβατή με τις προβλέψεις του οικείου ΣΒΑΚ της χωρικής/αστικής αρχής που συμμετέχει, περιλαμβάνοντας σχετική τεκμηρίωση. Το εγκεκριμένο ΣΒΑΚ επισυνάπτεται κατά την υποβολή.

**Η.** Να περιγράφει ένα σαφές και λειτουργικό μοντέλο διακυβέρνησης δίνοντας έμφαση στην συνεργασία περιφερειακού και τοπικού επιπέδου, στη διασφάλιση όλων των εμπλεκόμενων εταίρων σε όλα τα στάδια του σχεδιασμού, εφαρμογής, καθώς και παρακολούθησης της Στρατηγικής (δημιουργία ισχυρής εταιρικής σχέσης). Θα πρέπει να αναφέρονται με σαφήνεια οι ενέργειες που έχουν αναληφθεί και προωθούνται για τη διαβούλευση και την επίτευξη της εταιρικής σχέσης. Επιλέξιμες θεωρούνται οι ενέργειες διαβούλευσης από την έγκριση του Προγράμματος «Πελοπόννησος» 2021-2027.

**Θ.** Να αναλύσει και να αποτυπώσει τυχόν παράγοντες δυσλειτουργίας, καθυστέρησης με τα αντίστοιχα διδάγματα κατά την υλοποίηση της ΟΧΕ-ΒΑΑ της περιόδου 2014-2020 και να ενσωματώσει προτάσεις βελτίωσης ως προς την εφαρμογή της ΣΒΑΑ την περίοδο 2021-2027.

Σε ευθυγράμμιση με τις απαιτήσεις του υποδείγματος στο Έντυπο Υποβολής Πρότασης Στρατηγικής Βιώσιμης Αστικής Ανάπτυξης (Παράρτημα I), η Στρατηγική ΒΑΑ που υποβάλλεται, ακολουθεί την παρακάτω βασική δομή Ενοτήτων:

* ΤΑΥΤΟΤΗΤΑ ΠΕΡΙΟΧΗΣ ΠΑΡΕΜΒΑΣΗΣ
* ΤΕΚΜΗΡΙΩΣΗ ΕΠΙΛΟΓΗΣ ΠΕΡΙΟΧΗΣ ΠΑΡΕΜΒΑΣΗΣ
* ΑΡΧΙΤΕΚΤΟΝΙΚΗ ΣΤΡΑΤΗΓΙΚΗΣ ΒΙΩΣΙΜΗΣ ΑΣΤΙΚΗΣ ΑΝΑΠΤΥΞΗΣ
* ΣΧΕΔΙΟ ΔΡΑΣΗΣ ΣΤΡΑΤΗΓΙΚΗΣ – ΚΑΤΑΛΟΓΟΣ ΠΡΑΞΕΩΝ
* ΣΧΕΔΙΟ ΧΡΗΜΑΤΟΔΟΤΗΣΗΣ ΣΤΡΑΤΗΓΙΚΗΣ ΒΙΩΣΙΜΗΣ ΑΣΤΙΚΗΣ ΑΝΑΠΤΥΞΗΣ
* ΣΥΣΤΗΜΑ ΔΙΑΚΥΒΕΡΝΗΣΗΣ – ΑΝΑΛΥΣΗ ΚΙΝΔΥΝΩΝ
* ΔΙΑΔΙΚΑΣΙΕΣ ΔΙΑΒΟΥΛΕΥΣΗΣ – ΔΙΑΜΟΡΦΩΣΗ ΕΤΑΙΡΙΚΗΣ ΣΧΕΣΗΣ
* ΕΠΙΚΟΙΝΩΝΙΑΚΟ ΣΧΕΔΙΟ

### 2.2.2 ΧΡΗΜΑΤΟΔΟΤΙΚΟ ΠΛΑΙΣΙΟ

Η Χωρική/Αστική αρχή του Δήμου Καλαμάτας δύναται να υποβάλλει Στρατηγική ΒΑΑ με αιτούμενο προϋπολογισμό από το ΠεΠ έως **10.985.882 € σε Δημόσια Δαπάνη (ΔΔ). Ειδικότερα:**

* Για χρηματοδότηση παρεμβάσεων από το **ΕΤΠΑ**, η Στρατηγική δύναται να αιτηθεί πόρους έως **7.800.000,00 €** σε ΔΔ από το ΠεΠ.
* Για χρηματοδότηση παρεμβάσεων από το **ΕΚΤ+**, η Στρατηγική δύναται να αιτηθεί πόρους έως **3.185.882,00 €** σε ΔΔ από το ΠεΠ.

Αναλυτική παρουσίαση των επιλέξιμων Ειδικών στόχων και των διαθέσιμων Πεδίων Παρέμβασης και αντίστοιχων πόρων από το ΠεΠ, προς αξιοποίηση στο πλαίσιο της Πρόσκλησης, για την κατάρτιση της Στρατηγικής και του αντίστοιχου Σχεδίου Δράσης, αποτυπώνεται στο συνημμένο Παράρτημα III της παρούσας Πρόσκλησης.

Σύμφωνα με τα προβλεπόμενα στο άρθρο 25 του Ν. 4914/2022 “Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο…”, οι Στρατηγικές ΟΧΕ-ΒΑΑ μπορούν να χρηματοδοτηθούν από τα Ταμεία ΕΤΠΑ, ΕΚΤ+, Ταμείο Συνοχής, ΤΔΜ, καθώς και το ΕΤΘΑΥ, μέσω συνδυασμένων επενδύσεων, από περισσότερα του ενός Προγράμματα ή από περισσότερους του ενός τομείς προτεραιότητας του ίδιου Προγράμματος, υπό την προϋπόθεση ότι διασφαλίζονται η συνοχή και ο συντονισμός μεταξύ των σχετικών Ταμείων.

Για την υλοποίηση και παρακολούθηση των ΣΒΑΑ από τις Χωρικές/Αστικές Αρχές και τη λειτουργία της Συνεκτικής Ομάδας σε επίπεδο χωρικών αρχών, δύναται να χρησιμοποιηθούν πόροι της Τεχνικής Βοήθειας του Προγράμματος μέχρι ποσού 0,5% της εγκεκριμένης συνολικής δημόσιας δαπάνης της κάθε ΣΒΑΑ.

### 2.2.3 ΣΧΕΔΙΟ ΔΡΑΣΗΣ

Το Σχέδιο Δράσης πρέπει να οργανώνει όλες τις ενδεχόμενες παρεμβάσεις της ΣΒΑΑ κατά τρόπον ώστε να παραχθούν τελικώς συγκεκριμένα αποτελέσματα. Κατ’ ελάχιστον, πρέπει να οργανώνει τα ακόλουθα στοιχεία:

* Ειδικοί Στόχοι (συγκεκριμένοι, μετρήσιμοι, εφικτοί, ρεαλιστικοί και χρονικά οριοθετημένοι) και αναμενόμενα αποτελέσματα.
* Επιλογή κατάλληλων παρεμβάσεων / δράσεων ανά πεδίο παρέμβασης.
* Ανάλυση των πράξεων για την επίτευξη των στόχων και αποτελεσμάτων.
* Χρονοπρογραμματισμός.

Το Σχέδιο Δράσης πρέπει να τεκμηριώνει:

* Πώς οδηγούμαστε από τους στόχους στις παρεμβάσεις / δράσεις και τα έργα / πράξεις με μια σαφή λογική της παρέμβασης.
* Ποιες Παρεμβάσεις / Δράσεις και πράξεις / έργα επιλέγονται ανά πεδίο παρέμβασης.

Η Χωρική/Αστική Αρχή προτείνει συγκεκριμένο κατάλογο προς χρηματοδότηση πράξεων, για κάθε προτεινόμενη πράξη, πρέπει να παρέχονται τα παρακάτω στοιχεία:

* Δικαιούχος, Κύριος της πράξης και Φορέας λειτουργίας και συντήρησης.
* Συνοπτική περιγραφή φυσικού αντικειμένου της πράξης και παράθεση τυχόν υποέργων.
* Εκτιμώμενος Προϋπολογισμός πράξης, ανάλυση ανά υποέργο.
* Ωφελούμενοι/ομάδες στόχοι.
* Σκοπιμότητα Συνέργεια με τη ΣΒΑΑ και λοιπές ειδικές στρατηγικές.
* Πεδίο Παρέμβασης του Προγράμματος «Πελοπόννησος» που αφορά.
* Δείκτες εκροών και αποτελεσμάτων της πράξης.
* Συμπληρωματικότητα με άλλες πράξεις του Σχεδίου.
* Τρόπος ανάθεσης / εκτέλεσης των έργων.
* Τεκμηρίωση της Διασφάλισης Λειτουργίας της πράξης.
* Στοιχεία ωριμότητας της πράξης.
* Χρονοδιάγραμμα υλοποίησης.

Στον Πίνακα του Παραρτήματος IV παρατίθενται οι Δείκτες Εκροών και Αποτελέσματος (με τις αντίστοιχες τιμές στόχου) που υιοθετήθηκαν κατά την έγκριση του Προγράμματος «Πελοπόννησος» 2021-2027 για την υλοποίηση Στρατηγικών ΒΑΑ. Οι Χωρικές/Αστικές Αρχές καλούνται κατά την κατάρτιση της ΣΒΑΑ να επιλέξουν Ειδικούς στόχους, Πεδία Παρέμβασης και αντίστοιχους δείκτες βάσει του ΠεΠ και των Παραρτημάτων της Πρόσκλησης. Τα αναμενόμενα αποτελέσματα των πράξεων θα αναλύονται με τη χρήση δεικτών. Οι πράξεις της ΣΒΑΑ, οι προϋπολογισμοί αυτών και οι τιμές επίτευξης των δεικτών που τις συνοδεύουν, θα οριστικοποιηθούν με την έγκριση της Στρατηγικής από την ΕΥΔ Προγράμματος «Πελοπόννησος». Για την επιλογή Πεδίων Παρέμβασης χωρίς δεικτοποίηση στο Πρόγραμμα, θα υπάρξει συνεργασία με την ΕΥΔ για την αξιοποίηση κατάλληλων δεικτών κατά την υλοποίηση της Στρατηγικής.

Για την συμπερίληψη στην Στρατηγική δράσεων/πράξεων που δεν εντάσσονται στους ανωτέρω Ειδικούς στόχους και Πεδία Παρέμβασης θα πρέπει να προηγηθεί διαβούλευση και συνεργασία με την Ομάδα Διοίκησης των Στρατηγικών ΒΑΑ της Περιφέρειας και την ΕΥΔ.

Επιπλέον, σύμφωνα με το Πλαίσιο Διαχείρισης των Ολοκληρωμένων Χωρικών Παρεμβάσεων της Α.Π. 124143/ΕΥΣΣΑ /21-12-2022 Εγκύκλιο του Υπουργείου Ανάπτυξης και Επενδύσεων για τις «Κατευθύνσεις για την επιλογή και σχεδιασμό των στρατηγικών στο πλαίσιο των ΟΧΕ -ΒΑΑ και ΤΑΠΤΟΚ», επισημαίνεται ότι τουλάχιστον το 30% των πόρων της ΣΒΑΑ (από τους διαθέσιμους πόρους του ΕΣ 5i στο πλαίσιο της Πρόσκλησης) θα πρέπει να κατευθυνθεί σε δράσεις που συμβάλλουν στην αντιμετώπιση της κλιματικής αλλαγής. Στο Παράρτημα III αποτυπώνονται τα διαθέσιμα επιλέξιμα Πεδία Παρέμβασης για ΣΒΑΑ σε σύνδεση με το βαθμό συμβολής τους στην κλιματική αλλαγή. Η δέσμευση αυτή θα παρακολουθείται ως προς την τήρησή της, στο σύνολο του Στόχου Πολιτικής 5, καθ’ όλη τη διάρκεια της προγραμματικής περιόδου από την ΕΥΔ Προγράμματος «Πελοπόννησος», η οποία θα μπορεί να επιβάλει τις απαιτούμενες κάθε φορά επικαιροποιήσεις.

Τονίζεται ότι κατά την επικαιροποίηση της ΣΒΑΑ της περιόδου 2014-2020, θα πρέπει να λαμβάνονται υπόψη τυχόν τμηματοποιημένα έργα (έργα phasing) που θα χρηματοδοτηθούν από τις ΣΒΑΑ των δύο (2) προγραμματικών περιόδων, καθώς και έργα τα οποία θα μεταφερθούν στο σύνολό τους από το ΠΕΠ Πελοποννήσου 2014-2020 στη ΣΒΑΑ της περιόδου 2021-2027, τα οποία δεν ολοκληρώθηκαν μέχρι 31/12/2023.

Για τα έργα phasing και τα μεταφερόμενα έργα, θα υπάρξει συνεννόηση με την ΕΥΔ του Προγράμματος «Πελοπόννησος», ώστε να συμπεριληφθούν στη ΣΒΑΑ της Χωρικής/Αστικής αρχής, καθώς και στον κατάλογο πράξεων προκειμένου να ολοκληρωθούν στο πλαίσιο της περιόδου 2021-2027. Επιπρόσθετα, τα τμηματοποιημένα έργα της ΣΒΑΑ δύνανται να εντάσσονται στο Πρόγραμμα «Πελοπόννησος» 2021-2027 πριν την έγκριση των Στρατηγικών. Στις περιπτώσεις τμηματοποιημένων έργων δεν απαιτείται ο έλεγχος κριτηρίων ένταξης, σύμφωνα με τα προβλεπόμενα στο αρ. 73 παρ. 1 και 2 του ΚΚΔ. Για τα τμηματοποιημένα έργα ισχύουν τα αναφερόμενα στο άρθρο 8 της με ΑΠ 114947/ΕΥΘΥ/29-11-2022 (ΦΕΚ Β/6132) Υπουργικής Απόφασης «Εθνικοί Κανόνες επιλεξιμότητας Δαπανών για τα προγράμματα του ΕΣΠΑ 2021-2027». Επίσης, λαμβάνεται υπόψη το αρ.99727/27-10-2023 έγγραφο της ΕΥΣΠεπ με θέμα «Διευκρινίσεις για τις συνεχιζόμενες Στρατηγικές».

Το Σχέδιο Δράσης θα περιλαμβάνει αναλυτικό κατάλογο δράσεων και συγκεκριμένων πράξεων/έργων με αντίστοιχους Π/Υ και επίπεδα ωριμότητας. Η χρηματοδότηση των δράσεων και πράξεων/έργων θα συνδέεται με την αρχιτεκτονική του Προγράμματος «Πελοπόννησος» 2021-2027. Το Σχέδιο Δράσης δύναται να περιλαμβάνει δράσεις και πράξεις με χρηματοδότηση από πόρους άλλων πηγών (Τομεακά προγράμματα ΕΣΠΑ, Ταμείο Ανάκαμψης, ιδιωτικοί πόροι, κλπ.), η αξιοποίηση των οποίων πηγών θα αναφέρεται διακριτά με την κατάλληλη τεκμηρίωση για την αναγκαιότητα και την συμβολή στον ολοκληρωμένο χαρακτήρα της Στρατηγικής.

Σημειώνεται ότι η χωρική/αστική αρχή δεν θα κληθεί να γνωμοδοτήσει για την επιλογή των πράξεων/ έργων, μετά την έκδοση της σχετικής έγκρισης της Στρατηγικής από την ΕΥΔ και κατά την έκδοση των σχετικών Προσκλήσεων της ΕΥΔ (για την υλοποίηση της Στρατηγικής), εφόσον οι εν λόγω πράξεις περιλαμβάνονται ήδη στον προτεινόμενο αναλυτικό κατάλογο πράξεων του Σχεδίου δράσης της ΣΒΑΑ, απλουστεύοντας έτσι τις διαδικασίες αξιολόγησης και ένταξης των πράξεων στο Πρόγραμμα «Πελοπόννησος» 2021-2027.

### 2.2.4 ΧΡΗΣΗ ΔΕΙΚΤΩΝ

Η επιλογή των Δεικτών των Στρατηγικών ΒΑΑ γίνεται στο πλαίσιο μιας διαμορφωμένης λογικής της παρέμβασης, με τρόπο ώστε η αναμενόμενη αλλαγή που αποτυπώνεται στο αποτέλεσμα να μπορεί να μετρηθεί με έναν ή περισσότερους δείκτες αποτελεσμάτων και οι δείκτες εκροών να αποτυπώνουν κατάλληλα τα όσα επιτυγχάνονται (αγαθά ή υπηρεσίες που άμεσα παράγονται) με τους πόρους που χορηγήθηκαν.

Για τη στοχοθέτηση των Δεικτών των Στρατηγικών εφαρμόζονται οι προβλέψεις που διέπουν το Σύστημα Δεικτών των παρεμβάσεων που συγχρηματοδοτούνται από τους πόρους των Ταμείων της ΕΕ την ΠΠ 2021-2027.

Στο άρθρο 2 του Καν. 1060/2021 δίνεται ο ορισμός του δείκτη εκροής και αποτελέσματος ως εξής:

* **Δείκτης εκροών** (output indicator): δείκτης που μετράει τα ειδικά παραδοτέα των παρεμβάσεων.

Οι δείκτες εκροών αποτιμούν το προϊόν που ευθέως παράγεται από μια πράξη και σχετίζεται άμεσα με τις δράσεις που χρηματοδοτούνται (π.χ. χλμ. οδικού δικτύου, επιχειρήσεις που ενισχύονται). Οι δείκτες εκροών συμπληρώνονται συνεχώς (βάσει της επίτευξης των πράξεων) από την αστική αρχή η οποία πρέπει να συλλέγει, ενημερώνει και τροφοδοτεί με στοιχεία το σύστημα παρακολούθησης και αξιολόγησης του Προγράμματος σύμφωνα με τα οριζόμενα από το Προγραμματικό Έγγραφο και τους Κανονισμούς.

* **Δείκτης αποτελεσμάτων** (result indicator): δείκτης που μετράει την επίδραση των υλοποιούμενων παρεμβάσεων, με ιδιαίτερη αναφορά στους άμεσους αποδέκτες, τον στοχευόμενο πληθυσμό ή τους χρήστες της υποδομής.

Η βασική διαφοροποίηση σε σχέση με την ΠΠ 2014-2020 στο πλαίσιο του **ΕΤΠΑ**, αποτελεί η αλλαγή στην έννοια του αποτελέσματος, το οποίο δεν αποτυπώνει πλέον την έμμεση ευρύτερη επίδραση από τις πολιτικές που εφαρμόζονται σε μία περιοχή ή έναν τομέα. Το αποτέλεσμα την ΠΠ 2021-2027 συνδέεται άμεσα με τις υλοποιούμενες παρεμβάσεις, η συλλογή των στοιχείων θα γίνεται πλέον από τις δράσεις και τα έργα που υλοποιούνται και η πηγή των δεδομένων για τους δείκτες αποτελεσμάτων είναι το σύστημα παρακολούθησης.

Επισημαίνεται ότι το Πρόγραμμα «Πελοπόννησος» 2021-2027 και το σύνολο του ΕΣΠΑ 2021-2027 χρησιμοποιούν κοινούς δείκτες εκροών και αποτελεσμάτων, που κατονομάζονται στους Κανονισμούς των επιμέρους Ταμείων της Πολιτικής Συνοχής, αλλά και ειδικούς δείκτες εκροών και αποτελεσμάτων που υιοθετούν τα επιμέρους Προγράμματα.

Στον Πίνακα του Παραρτήματος IV παρατίθενται οι Δείκτες Εκροών και Αποτελέσματος (με τις αντίστοιχες τιμές στόχου) που υιοθετήθηκαν κατά την έγκριση του Προγράμματος «Πελοπόννησος» 2021-2027 για την υλοποίηση Στρατηγικών ΒΑΑ.

Βάσει αυτού του πλαισίου δεν είναι απλά σημαντικό, αλλά δεσμευτικό η Στρατηγική να συμβάλει στην επίτευξη των αποτελεσμάτων και των εκροών του Προγράμματος «Πελοπόννησος» 2021-2027, όπως αυτές ορίζονται σε επίπεδο Ειδικού Στόχου από τον οποίο αντλείται η χρηματοδότηση. Διευκρινίζεται ότι για την ενδεχόμενη επιλογή Πεδίων Παρέμβασης χωρίς δεικτοποίηση στο Πρόγραμμα, θα υπάρξει συνεργασία με την ΕΥΔ για την αξιοποίηση κατάλληλων δεικτών κατά την υλοποίηση της Στρατηγικής.

Η ορθότητα της επιλογής των δεικτών για κάθε παρέμβαση αποτελεί στοιχείο αξιολόγησης στην Ομάδα Κριτηρίων Δ (Παράρτημα V).

Ειδικότερα:

1. για τύπους παρεμβάσεων των Στρατηγικών που αντιστοιχούν άμεσα σε ενδεικτικές κατηγορίες δράσης που κατονομάζονται στο Πρόγραμμα είναι υποχρεωτική η χρήση των κοινών και ειδικών δεικτών που έχει υιοθετήσει το Πρόγραμμα (προγραμματικοί δείκτες),
2. στην περίπτωση επιλογής τύπων παρεμβάσεων που δεν αντιστοιχούν άμεσα με ενδεικτικές δράσεις κατονομαζόμενες στο Πρόγραμμα εξαντλούνται όλες οι δυνατότητες χρήσης των κοινών δεικτών που προτείνονται από τους Κανονισμούς των Ταμείων ΕΤΠΑ και ΕΚΤ+,
3. για όλους του παραπάνω δείκτες απαιτείται να αποτυπωθεί η σχετική στοχοθεσία (τιμές επίτευξης – στόχος 2029)
4. σε κάθε περίπτωση για την επιλογή κατάλληλων δεικτών εκροών και αποτελεσμάτων των ως άνω παρεμβάσεων, καθώς και για τον υπολογισμό των τιμών στόχου αυτών, θα απαιτηθεί η συνεργασία των ομάδων σχεδιασμού της ΣΒΑΑ των Χωρικών/Αστικών Αρχών με την ΕΥΔ Προγράμματος «Πελοπόννησος» 2021-2027.

### 2.2.5 ΔΙΑΚΥΒΕΡΝΗΣΗ ΤΩΝ ΣΤΡΑΤΗΓΙΚΩΝ ΒΙΩΣΙΜΗΣ ΑΣΤΙΚΗΣ ΑΝΑΠΤΥΞΗΣ

Για την υποστήριξη της διακυβέρνησης της Στρατηγικής για την ΟΧΕ-ΒΑΑ, συγκροτείται μια Συνεκτική Ομάδα σε επίπεδο Χωρικών/Αστικών Αρχών, με στόχο:

* Τον συντονισμό του σχεδιασμού της Στρατηγικής και τη διαβούλευση με τους τοπικούς φορείς και τοπική κοινωνία
* Τη διαμόρφωση του σχεδίου δράσης για την ωρίμανση των έργων και υλοποίηση της Στρατηγικής
* Την παρακολούθηση της πορείας ωρίμανσης και υλοποίησης των πράξεων της Στρατηγικής
* Την επίλυση προβλημάτων στην πορεία υλοποίησης

Οι Συνεκτικές Ομάδες σε επίπεδο Χωρικών/Αστικών Αρχών συντονίζονται με την συνεκτική Ομάδα Διοίκησης της Περιφέρειας και την ΕΥΔ.

Η εν λόγω Ομάδα δύναται να αποτελείται από:

* Στελέχη των αρμόδιων Χωρικών/Αστικών Αρχών που αποδεδειγμένα διαθέτουν την απαιτούμενη εμπειρία και τεχνογνωσία στο σχεδιασμό και υλοποίηση των χωρικών στρατηγικών και πράξεων.
* Εκπροσώπους φορέων που μετέχουν στο σχήμα υποβολής του φορέα και που αποδεδειγμένα διαθέτουν την απαιτούμενη εμπειρία και τεχνογνωσία στο σχεδιασμό και υλοποίηση των χωρικών στρατηγικών και πράξεων.
* Εξωτερικούς εμπειρογνώμονες.

Η Συνεκτική Ομάδα σε επίπεδο Χωρικών/Αστικών Αρχών ανά ΣΒΑΑ, θα πρέπει να έχει συγκροτηθεί από τις αρμόδιες Χωρικές/Αστικές Αρχές πριν την έγκριση της Στρατηγικής και θα αποτελεί τμήμα της Απόφασης Έγκρισης της Στρατηγικής από την ΕΥΔ του Προγράμματος «Πελοπόννησος» 2021-2027.

Σημειώνεται εκ νέου, ότι για ενέργειες διαβούλευσης και διαμόρφωσης της εταιρικής σχέσης, θεωρείται επιλέξιμη η περίοδος από την έγκριση του Προγράμματος «Πελοπόννησος» 2021-2027 και έπειτα.

Αν στην υποβληθείσα χωρική Στρατηγική δεν περιλαμβάνεται κατάλογος πράξεων που πρόκειται να χρηματοδοτηθούν, οι Χωρικές/Αστικές Αρχές συμμετέχουν, μετά την έγκριση της Στρατηγικής, στη διαδικασία αξιολόγησης και επιλογής των πράξεων. Επισημαίνεται ότι η ευθύνη για τη συμμόρφωση της διαδικασίας επιλογής πράξεων στις απαιτήσεις του Κανονισμού Κοινών Διατάξεων και του ΣΔΕ, παραμένει στην ΕΥΔ, ανεξάρτητα από την εμπλοκή των Χωρικών/Αστικών Αρχών στη διαδικασία επιλογής.

Σημείωση: Οι ορισθέντες Ενδιάμεσοι Φορείς κρατικών ενισχύσεων του ν. 4314/2014 εξακολουθούν να ασκούν τα καθήκοντά τους για τα έργα των Επιχειρησιακών Προγραμμάτων της περιόδου 2014-2020 που μεταφέρονται σε Προγράμματα της περιόδου 2021-2027.

Οι επικαιροποιημένες προτάσεις ΣΒΑΑ που υποβάλλονται στην ΕΥΔ, πρέπει να έχουν εγκριθεί από τα αρμόδια σε χωρικό επίπεδο συλλογικά όργανα των Χωρικών/Αστικών αρχών που συμμετέχουν (Δημοτικά συμβούλια).

### 2.2.6 ΔΙΑΔΙΚΑΣΙΑ ΚΑΙ ΚΡΙΤΗΡΙΑ ΑΞΙΟΛΟΓΗΣΗΣ

Κατόπιν της υποβολής της επικαιροποιημένης πρότασης ΣΒΑΑ θα ακολουθήσει η αξιολόγησή της από την ΕΥΔ του Προγράμματος «Πελοπόννησος» 2021-2027.

Η αξιολόγηση των προτάσεων ΣΒΑΑ είναι **ΑΜΕΣΗ** και διενεργείται με βάση τις παρακάτω βασικές Ομάδες Κριτηρίων:

**Α.** Συμφωνία – Πληρότητα ως προς τους όρους και τις προϋποθέσεις της Πρόσκλησης

**Β.** Καταλληλότητα – επαρκής τεκμηρίωση της επιλογής της Περιοχής Παρέμβασης (ΠΠ) και της προτεινόμενης Στρατηγικής ΒΑΑ

**Γ.** Επάρκεια ως προς την συνεκτικότητα και τον ολοκληρωμένο χαρακτήρα της Στρατηγικής ΒΑΑ

**Δ.** Συμβατότητα με το Πρόγραμμα «Πελοπόννησος» 2021-2027 και άλλα προγραμματικά/αναπτυξιακά/θεσμικά κείμενα αναφοράς

**Ε.** Επάρκεια του μοντέλου διακυβέρνησης και των ενεργειών διαμόρφωσης εταιρικής σχέσης κατά την κατάρτιση και υλοποίηση της Στρατηγικής

**ΣΤ.** Επαρκής τεκμηρίωση επικοινωνιακού σχεδίου

Οι Ομάδες Κριτηρίων αξιολόγησης των προτάσεων ΣΒΑΑ παρουσιάζονται στον παρακάτω Πίνακα, όπως και αναλυτικά στο Παράρτημα V.

|  |
| --- |
| **ΟΜΑΔΕΣ ΚΡΙΤΗΡΙΩΝ ΑΞΙΟΛΟΓΗΣΗΣ ΚΑΙ ΕΓΚΡΙΣΗΣ**  **ΣΤΡΑΤΗΓΙΚΩΝ ΒΙΩΣΙΜΗΣ ΑΣΤΙΚΗΣ ΑΝΑΠΤΥΞΗΣ** |
| **Α. Συμφωνία – Πληρότητα ως προς τους όρους και τις προϋποθέσεις της Πρόσκλησης** |
| * Ορθότητα συμπλήρωσης του τυποποιημένου Έντυπου για την υποβολή της Στρατηγικής * Εξασφάλιση του συνόλου των απαιτούμενων αποφάσεων και συνοδευτικών εγγράφων σύμφωνα με την Πρόσκληση * Εμπρόθεσμη κατάθεση |
| **Β. Καταλληλότητα – επαρκής τεκμηρίωση της επιλογής της Περιοχής Παρέμβασης (ΠΠ) και της προτεινόμενης Στρατηγικής ΒΑΑ** |
| * Σαφήνεια ως προς τη χωροθέτηση και οριοθέτηση της ΠΠ * Τεκμηρίωση επιλογής της ΠΠ ως προς τις κατευθύνσεις του χωρικού και περιφερειακού σχεδιασμού * Επάρκεια ανάλυσης της υφιστάμενης κατάστασης και τεκμηρίωσης των προκλήσεων ως προς την ΠΠ * Επάρκεια ανάλυσης SWOT και συμπερασμάτων |
| **Γ. Επάρκεια ως προς την συνεκτικότητα και τον ολοκληρωμένο χαρακτήρα της Στρατηγικής ΒΑΑ** |
| * Σαφήνεια οράματος, αξόνων και στόχων της Στρατηγικής ΒΑΑ * Συνάφεια δομής της Στρατηγικής με SWOT ανάλυση * Σαφήνεια και συνεκτικότητα προτεινόμενου Σχεδίου Δράσης - Σαφής λογική της παρέμβασης * Επαρκές επίπεδο ωριμότητας των προτεινόμενων πράξεων * Ρεαλιστικότητα του προϋπολογισμού των προτεινόμενων πράξεων * Ρεαλιστικότητα του χρονοδιαγράμματος υλοποίησης του Σχεδίου Δράσης και των προτεινόμενων πράξεων * Καταγραφή και αξιοποίηση των διδαγμάτων από την πορεία υλοποίησης της ΟΧΕ-ΒΑΑ της ΠΠ 2014-2020 και ενσωμάτωση προτάσεων βελτίωσης για την υλοποίηση της ΣΒΑΑ την ΠΠ 2021-2027 * Διασφάλιση συνολικά της συνεκτικότητας και ολοκληρωμένου χαρακτήρα της Στρατηγικής |
| **Δ. Συμβατότητα με το Πρόγραμμα «Πελοπόννησος» 2021-2027 και άλλα προγραμματικά/αναπτυξιακά/θεσμικά κείμενα αναφοράς** |
| * Συμβατότητα των στόχων της Στρατηγικής με τους στόχους του Προγράμματος «Πελοπόννησος» 2021-2027 * Συμβολή των πόρων και της στοχοθεσίας των δεικτών της Στρατηγικής στην επίτευξη των δεικτών του Προγράμματος «Πελοπόννησος» 2021-2027 * Συμβολή των πόρων που προτείνονται ανά Πεδίο Παρέμβασης στην Στρατηγική για την ικανοποίηση των Ειδικών στόχων του Προγράμματος «Πελοπόννησος» 2021-2027 * Συμβατότητα με ΣΒΑΚ των Δήμων που συμμετέχουν στην Στρατηγική για την περιοχή παρέμβασης * Ευθυγράμμιση με τις θεματικές συγκεντρώσεις του Προγράμματος - 30% των πόρων της ΣΒΑΑ που παρέχονται στο πλαίσιο του Ειδικού Στόχου 5i, κατευθύνεται σε δράσεις που συμβάλλουν στην αντιμετώπιση της κλιματικής αλλαγής * Συνάφεια με προγραμματικά/αναπτυξιακά/θεσμικά κείμενα αναφοράς σε εθνικό, περιφερειακό και τοπικό επίπεδο |
| **Ε. Επάρκεια του μοντέλου διακυβέρνησης και των ενεργειών διαμόρφωσης εταιρικής σχέσης κατά την κατάρτιση και υλοποίηση της Στρατηγικής** |
| * Σαφήνεια και επάρκεια του μοντέλου διακυβέρνησης της ΣΒΑΑ * Συγκρότηση λειτουργικής συνεκτικής Ομάδας Διοίκησης της ΣΒΑΑ * Επαρκής βαθμός ενημέρωσης και ενεργοποίησης των κοινωνικών και οικονομικών εταίρων της ΠΠ * Διασφάλιση συμμετοχικής διαβούλευσης και συνεργασίας με όλους τους τοπικούς συντελεστές, περιφερειακό και τοπικό επίπεδο, κεντρική διοίκηση, εκπροσώπους επιχειρήσεων και της κοινωνίας των πολιτών, συμπεριλαμβανομένων των φορέων που ασχολούνται με θέματα αναπηρίας, κοινωνικών δικαιωμάτων και ένταξης * Χρήση στοχευμένων εργαλείων διαβούλευσης |
| **ΣΤ. Επαρκής τεκμηρίωση επικοινωνιακού σχεδίου** |
| * Στοχευμένη επικοινωνία και πληροφόρηση του συνόλου των Ομάδων Στόχου και δικαιούχων της Στρατηγικής * Αξιοποίηση έντυπων και ψηφιακών εργαλείων ενημέρωσης και επικοινωνίας * Ενέργειες που δίνουν έμφαση στη διάδραση με το κοινό των Ομάδων Στόχου και τους δικαιούχους * Ένταξη της διάστασης της αναπηρίας και προσβασιμότητας των ΑμεΑ στο επικοινωνιακό σχέδιο |

Όλα τα επιμέρους κριτήρια των βασικών Ομάδων αξιολογούνται με ΝΑΙ/ΟΧΙ και έχουν υποχρεωτική εφαρμογή. **Η θετική αξιολόγηση (ΝΑΙ) ΟΛΩΝ των κριτηρίων αποτελεί απαραίτητη προϋπόθεση για την έγκριση της επικαιροποιημένης πρότασης ΣΒΑΑ.**

Η ΕΥΔ δύναται να ζητήσει από τον φορέα υποβολής της Στρατηγικής, σε οποιοδήποτε στάδιο της αξιολόγησης, την υποβολή συμπληρωματικών στοιχείων ή/και διευκρινίσεων ή/και διορθώσεων, εντός συγκεκριμένης προθεσμίας.

Η ΕΥΔ, λαμβάνοντας υπόψη τα αποτελέσματα της αξιολόγησης και την αναμορφωμένη πρόταση Στρατηγικής (εάν αυτό απαιτείται) εισηγείται τη θετική αξιολόγηση της Στρατηγικής, εκδίδεται Απόφαση Έγκρισης από τον Περιφερειάρχη Πελοποννήσου και καταχωρούνται στο Ολοκληρωμένο Πληροφοριακό Σύστημα (ΟΠΣ) τα βασικά στοιχεία της.

Η υλοποίηση της Στρατηγικής σε διαχειριστικό επίπεδο ακολουθεί τα προβλεπόμενα στο ΣΔΕ 2021-2027.

Η ΕΥΔ ενημερώνει εγγράφως την αρμόδια Χωρική/Αστική Αρχή για το αποτέλεσμα της αξιολόγησης της Στρατηγικής.